google/wiki40b huggingface dataset:
Tomass Sullings

Dzīvesgājums

Dzimis 1940. gada 15. februārī Tallinā. Mācījās Tallinas Nemmes ģināzijā, studēja Tartu Universitātes (TU) medicīnas fakultātē, ko absolvēja 1964. gadā.
Strādāja TU asinsvadu ķirurģijas laboratorijā (1967–1969), bija tās vadītājs (1969–1979), tad vadīja TU Vispārējās un Molekulārās patoloģijas institūta kardioloģijas un koronārās ķirurģijas daļu (1979–1987) un Igaunijas Sirds aritmiju centru (1987–1995). Veica pirmo aortokoronārās šuntēšanas operāciju Tallinā (1980).
No 1995. gada vadīja Ziemeļigaunijas Reģionālās slimnīcas (Mustamē) kardiovaskulārās ķirurģijas klīniku.
Skābputra

Skābputra ir tradicionāls latviešu graudu un skābpiena ēdiens — miežu putraimu putra ar rūgušpienu —, kas vasarā bijis galvenais pusdienu un launaga ēdiens un ņemts līdzi lauku darbos. Nogalē saukta arī par vienkārši piena putru, Salacgrīvā — putraimu putru, Mērsragā un Upesgrīvā — kunkuļputru, Ķesterciemā — šķidro putru, bet Dunikā — par strebini.

Vēsture un gatavošana

Pirmais ziņas par skābputru 17. gadsimtā sniedza vācu literāts Rozins Lentilijs, kurš novēroja, ka tā bieži gatavota un ēsta Kurzemes zemnieku vidū: „Zemnieki pa lielākajai daļai pārtiek no viegli samaltas griķu putras, tad arī ar no miežu putras, abas vārītas ar pienu, parasti sarūgušu, viņu liek galdā koka traukos.” Pēc Lentilija neviens cits gan vairs nav minējis, ka skābputra būtu gatavota arī no griķiem.
Tad ar skābo krējumu aizdarītas skābputras recepte iekļauta 1796. gadā Jelgavā iespiestā Lestenes mācītāja Fridrihs Hazimirs Urbāns iesāktā un Jelgavas mācītāja un literāra Matiāsa Stobes pabeigtā pavārgrāmatā „Latviska pavāru grāmata muižas pavāriem par mācību visādus kungu ēdienus gārdi vārīt un sataisīt” (Pawaru Grahmata, Muiſßas Pawareem par Mahzibu wiſſadas Kungu Ehdeenus gahrdi wahriht un ſataiſiht):
 Skāba putra top no miežu putraimiem ūdenī vārīta, kad mīksta ir, top ūdens noliets, rūdzis piens ar karoti ielikts un vēl kādu brīdi uz uguni pamests, bet ne vārīts, bļodā top skābs krējums likts un ar to putru, kad ielej, labi apmaisīts.
19. gadsimta otrajā pusē Augusts Bīlenšteins sīki aprakstīja skābputras gatavošanu Dobeles apkaimē:
 Latviešu nacionālo ēdienu (Nationalspeise), kas tanī pašā laikā ir sevišķi atspirdzinošs dzēriens vasarā, skābo putru, vispirms vāra tikai ūdenī bez sāls (lai labāk skābst), tad vārīšanas laikā pievieno vairāk vai mazāk saldu pienu, pēc tam pa gabaliem vēl karstā šķidrumā tiek likts sarūdzis piens [..] Traukā stāvot, putra kļūst stipri skāba un tad tautai garšo vislabāk.
Dažviet, lai skābputru padarītu biezāku, kopā ar putraimiem ūdenī iebēra arī nedaudz rudzu miltu. Savukārt, 1846. gada kungu galda ēdienu receptē minēts, ka skābputras uzlabošanai putraimus ieteicams vārīt nevis ūdenī, bet gan pienā, kam pievienots sviests.
Eiropas jauniešu šaha čempionāts

Eiropas jauniešu šaha čempionāts ir Eiropas šaha savienības (angļu: European Chess Union (ECU)) organizētas Eiropas labāko jauno šahistu sacensības, kas notiek katru gadu kopš 1991. gada.

Turnīra vēsture

Kopš 1991. gada Eiropas šaha savienība (ECU) organizē Eiropas jauniešu šaha čempionātus zēniem un meitenēm vecuma grupās līdz 10 (U10), 12 (U12), 14 (U14), 16 (U16) gadiem. No 1994. gada šīm vecuma grupām pievienojās arī vecuma grupa līdz 18 (U18) gadiem, bet no 2010. gada - vecuma grupa līdz 8 (U8) gadiem. No 1971. līdz 2002. gadam notika arī Eiropas junioru šaha čempionāts vecuma grupā līdz 20 gadiem (U20).
No Latvijas pārstāvjiem lielākos panākumus ir guvusi Dana Reizniece-Ozola, kas divus gadus pēc kārtas (1998, 1999) uzvarēja meiteņu konkurencē U18 vecuma grupā. Godalgotās vietas meiteņu konkurencē vēl ir ieguvušas Laura Rogule - 2. vieta 1998. gadā U10 vecuma grupā un Ilze Bērziņa - 3. vieta 1998. gadā U14 vecuma grupā un 3. vieta 2000. gadā U16 vecuma grupā. 1995. gadā toreiz vēl Latviju pārstāvošais Arkādijs Naidičs uzvarēja zēnu konkurencē U10 vecuma grupā. 1984. gadā Eiropas junioru šaha čempionātā meitenēm U20 vecuma grupā Ingūna Erneste izcīnīja 3. vietu.
Ekonomiskais pārpalikums

Ekonomiskais pārpalikums ir termins, kas apraksta situāciju tirgū, kad ir iespēja iegādāties lielāku preču daudzumu par konkrēto cenu, nekā tas ir nepieciešams pircējiem.
Šis nav pārāk izdevīgi piegādātājiem, jo šajā gadījumā tiks izmantota papildus noliktava un prasīs papildus resursus. Tā kā tirgū situācija mainās ik dienu, pārpalikums var jebkurā brīdī pārvērsties par deficītu.
Augstāk atrodamais apraksts ir par produkcijas pārpalikumiem, bet ir iespējams arī otra veida pārpalikums, kas ir, pircēju pārpalikums. Šajā gadījumā ir pircēju, kuri vēlas iegādāties preci par cenu kas ir zemāka par tirgus līdzsvara cenu un daļa no pircējiem ir jāpērk vai nu par lielāku cenu, vai jāiztiek bez konkrētās preces.
Renna

Vēsture

Renna pirms romiešu iebrukuma bija gallu cilts redonu galvenais centrs un tās nosaukums bija Kondāte (Condate). 57. gadā p. m. ē. to ieņēma Jūlijs Cēzars un Renna ar nosaukumu Citivas Riedonum, ātri romanizējās.
Sākot no V gadsimta mūsdienu Bretaņā sāka ierasties bēgļi no Lielbritānijas. Tie ieņēma Bretaņas pussalas rietumpusi. Lai kontrolētu situāciju, Karolingi nodibināja Bretoņu marku, izveidojot Rennas, Nantes un Vānas grāfistes. Ap IX gadsimtu marka iekļāvās Bretaņas karalistes sastāvā, bet 851. gadā Renna kļuva par daļu no Bretaņas, un tālākos gadus bija Bretaņas hercogistes galvaspilsēta. Vairākkārtīgi bija kaujasvieta starp konkurējošiem spēkiem — frančiem un angļiem, līdz XVI gadsimtā pilsēta galīgi iekļāvās Francijas sastāvā.
2.pasaules kara, Francijas kampaņas laikā, vācu aviācija bombardēja Rennu, bojā gāja apmēram 1000 cilvēku.

Transports

Pilsētā darbojas Rennas metro. Līdz 2008. gadam Renna bija mazākā pilsēta pasaulē ar savu metro līniju, līdz tika atklāts Lozannas metro.
SpaceX CRS-14

Lidojuma gaita

Dragon tika palaists 2018. gada 2. aprīlī 20:30 UTC ar nesējraķeti Falcon 9 Full Thrust no Kanaveralas zemesraga Gaisa spēku stacijas starta laukuma SLC-40. Šoreiz pirmās pakāpes atgriešana uz zemes nebija paredzēta.
Kravas kuģis SKS sasniedza 4. aprīlī. 10:40 UTC to satvēra ar stacijas manipulatoru Canadarm2, ko vadīja Norišige Kanai. Kosmosa kuģis tika pārvietots uz Harmony moduļa apakšējo pieslēgvietu; pilnībā pieslēgts 13:00 UTC.
No 6. līdz 8. aprīlim ar manipulatoru Canadarm-2 no Dragon nehermētiskās kravas sekcijas izņemtas PFCS un MISSE-FF iekārtas. MISSE-FF pārvietots uz ELC-2 platformu; DCSU-2 tika īslaicīgi noņemts, lai atbrīvotu vietu. 11. aprīlī tika noņemts vecais PFCS (PFCS 3) no P6 segmenta; to vēlāk pārvietoja uz Dragon kravas nodalījumu.
2018. gada 5. maijā Dragon ar Canadarm2 palīdzību tika atvienots no Harmony moduļa. Brīvā lidojumā kravas kuģis palaists 13:23 UTC. Dragon 18:06 UTC iedarbināja dzinējus un veica noiešanu no orbītas. 19:00 UTC nolaižamais aparāts nolaidās Klusajā okeānā 650 km uz rietumiem no Longbīčas Kalifornijā. Lidojuma ilgums 32 diennaktis.
Īstās pūces

Izskats un īpašības

Īstās pūces ir vidēji lieli vai lieli pūčveidīgie putni. Tās ir spēcīgas un masīvi veidotas. Ģints lielākā pūce ir ziemeļpūce, kas var sasniegt ūpja (Bubo bubo) augumu. Lielas mātītes ķermeņa garums var sasniegt 84 cm. Īstajām pūcēm nav ausu pušķu, kādi, piemēram, ir raksturīgi ūpjiem (Bubo), un tādēļ šo ģinti reizēm sauc par bezausu pūču ģinti. Tās ir izteikti nakts aktīvi putni, kas mājo mežos. Īstās pūces medī lidojumā un barojas ar putniem, rāpuļiem un maziem zīdītājiem, īpaši iecienīti ir grauzēji.
Blakus

Sižets

Filmas galvenie varoņi ir Kaspars un Luīze, kuri satiekas, braucot uz Jāņu svniībām. Kaspars cenšas aizbēgt no neizdevušās un brūkošas laulības, bet Luīze — no bezjēdzības sajūtas un traucējošiem kaimiņiem. Luīze un Kaspars ir ļoti līdzīgi gan pašreizējo emociju, gan nākotnes plānu ziņā. Iespējams, tieši tāpēc abu brauciens izvēršas neparedzamā, trīs gadus ilgā ceļojumā.
Susējas pagasts

Vēsture

Dibināts pēc muižu pagastu likvidēšanas sakarā ar 1866. gada pagastu pašvaldību likuma pieņemšanu. 1945. gada 1. augustā pagastā izveidoja Aizpores un Susējas ciema padomes. Pagastu likvidēja 1949. gada 31. decembrī, ciemus iekļaujot Aknīstes rajonā. Mūsdienās Susējas pagasta teritorija iekļauta Aknīstes novada Aknīstes un Asares pagastos un Jēkabpils novada Rubenes pagastā.
Haskell

Vēsture

Līdz ar Miranda programmēšanas valodas parādīšanos 1985. gadā palielinājās interese par "slinkajām" funkcionālām programmēšanas valodām. 1987. gadā eksistēja jau vairāk kā desmit ne-striktas, pilnīgi funkcionālas programmēšanas valodas. Miranda bija no visām visvairāk lietotā, bet nebija brīvi izmantojama. FPCA '87 (Functional Programming Languages and Computer Architecture) konferencē Portlendā tika nolemts, ka nepieciešams izveidot komiteju, kas definētu atvērtu standartu šādām valodām. Komitejas uzdevums bija apvienot esošās funkcionālās programmēšanas valodas vienā kopējā, kas kalpotu kā pamats turpmākiem funkcionālu programmēšanas valodu pētījumiem. Pirmā Haskell versija tika nodefinēta 1990. gadā. Komiteja turpināja pilnveidot valodas definīciju. 1997. gada nogalē tika izlaists Haskell 98, paredzēts kā stabila, minimāla, portējama valodas versija. Tāpat tika izlaista valodas standarta bibliotēka mācību nolūkiem un kā pamats turpmākiem valodas paplašinājumiem. Komiteja nepārprotami atbalstīja Haskell paplašinājumu, variantu un eksperimentālu īpašību izstrādi.
1999. gada februārī Haskell 98 valodas standarts tika publicēts kā "The Haskell 98 Report".  2003. gada janvārī tika publicēta šī dokumenta pārskatīta versija kā "Haskell 98 Language and Libraries: The Revised Report". Haskell valoda turpina strauji attīstīties. GHC ir šīs valodas de fakto standarta implementācija. 2006. gada sākumā sākās Haskell 98 turpinājuma izstrādes process. Tas neformāli pazīstams kā Haskell′ ("Haskell Prime") This process is intended to produce a minor revision of Haskell 98.
Astrāpijas

Kopīgās iezīmes

Astrāpiju tēviņu apspalvojums ir izteikti metāliski spīdīgs un tiem ir ļoti garas astes spalvas. Mātītes ir blāvākas, nedaudz vieglākas un to astes spalvas īsākas. Visgarākā aste ir lentastes astrāpijai (Astrapia mayeri), kuras aste, salīdzinot ar ķermeņa garumu, ir visgarākā no visiem putniem pasaulē. Tā ir trīs reizes garāka nekā ķermenis (ķermeņa garums apmēram 32 cm, astes 100 cm).
Ja salīdzina ķermeņa garumus, neņemot vērā astes garumu, tad lielākā ģintī ir Huonas astrāpija (Astrapia rothschildi), kuras tēviņa ķermeņa garums ir 69 cm, bet mazākā lentastes astrāpija, kuras tēviņu ķermeņa garums nepārsniedz 32 cm.

Bioloģija

Astrāpijas barojas galvenokārt ar augļiem, īpaši iecienīti ir šeflēras augļi. Barojas arī ar posmkājiem, kukaiņiem, zirnekļiem, vardēm un scinkiem.
Imperators

Imperators (no lat. Imperator — pavēlnieks; it. Imperatore, fr. Empereur, angl. Emperor, kr. Император) ir impērijā valdoša monarha tituls. Sieviešu dzimtē imperatore; konsortā valdoša laulātā draudzene ir imperatrise.

Vēsture

Sākotnēji, Romas republikā, ar šo vārdu apzīmēja katru, kuram piešķirta augstākā militārā, tiesu vai administratīvā vara: konsulus, pretorus, diktatorus utt. Sākot ar imperatoru Oktaviānu augustu (27. g.p.m.ē. — 14. g.m.ē.) imperatora statuss atbilst monarha statusam. Kopš imperatora Diokletiana (284.-305.) pār impēriju valdīja divi imperatori ar titulu „augusts“ (augustus), bet to līdzvaldītāju tituls bija „cēzars“ (latīņu: caesar, no Gaja Jūlija Cēzara vārda).

Ķeizars

Grieķiski imperators tika dēvēts par ķeizaru (grieķu: Κάιζερ), šis nosaukums pārgāja arī ģermāņu valodās (vācu: Kaiser, dāņu: Kejser un tml.). Pēc Konstantinopoles ieņemšanas arī osmāņu sultāni kā vienu no saviem tituliem lietoja Kaiser-i-Rum (Romas imperators). No ģermāņu valodām vārds "ķeizars" ieviesās arī latviešu un Baltijas somu valodās (igauņu: Keiser, somu: Keisari), kurās tas tika lietots arī Krievijas imperatoru apzīmēšanai, bet Baltijas rusifikācijas laikā latviešu valodā pamazām ieviesās vārds "cars".

Cars

Savukārt Rietumslāvu valodās un maģāru valodā imperatora tituls saglabāja sākotnējo formu (čehu: Císař, poļu: Cesarz, ungāru: Császár, slovāku: Cisár), bet dienvidslāvu un austrumslāvu valodās kopš 9. gadsimta pārveidojās par vārdu "cars" (цр) (bulgāru: Цар, horvātu: Car, krievu: Царь). Krievu valodā līdz 15. gadsimtam par cariem dēvēja Zelta Ordas lielhanus.

Citu valdnieku tituli

Ērtības labad vēstures literatūrā bieži par „imperatoru“ pieņemts dēvēt citu civilizāciju impēriju valdniekus, kuru tituli oriģinālvalodā ir citi, taču semantiski pēc statusa līdzvērtīgi šim apzīmējumam (piemēram, persu šahanšahs, ķīniešu huandi, japāņu tenno, osmāņu sultan, etiopiešu negus u.c.).
Deniss Kokarevs

Spēlētāja karjera

Profesionāļa karjeru Kokarevs sāka 2003.—04. gada sezonā Krievijas Augstākās līgas kluba HK Tvera sastāvā. Jau nākamajā sezonā uzbrucējs pievienojās Balašihas "HK MVD" rindās, 2005.—06. gada sezonā kopā ar klubu sākot spēlēt Krievijas Superlīgā.
2011.—12. un 2012.—13. gada sezonās kopā ar Maskavas "Dinamo" izcīnīja Gagarina kausu. "Dinamo" rindās spēlēja līdz pat 2017. gada vasarai, kad noslēdza līgumu ar Ufas "Salavat Julajev".
Krievijas hokeja izlases sastāvā kļuvis par 2012. gada Pasaules čempionu. Bija iekļauts arī 2014. gada Olimpisko spēļu turnīra izlases sastāvā, taču traumas dēļ uz to nedevās.
Dikļu iela (Jūrmala)

Sabiedriskais transports

Pa Dikļu ielu kursē 4. autobuss.
Konstantīns Ludvigs Plāters

Dzīvesgājums

Dzimis 1722. gadā Indricas muižnieka Jana Ludviga Plātera ģimenē, kas 1729. gadā savā īpašumā ieguva arī Krāslavas muižu un 1735.-1736. gadā bija Inflantijas vaivads. 1744. gada 16. augustā Konstantīns Plāters apprecējās ar kņazi Augusti Ogiņsku.
Jau kopš jaunības ieņēma dažādus amatus Polijas-Lietuvas kopvalstī, bija Lietuvas Lielrakstvedis (1746—1754) un Lietuvas Tribunāla maršals (1754), pēc tam Polockas kastelāns (1754—1758), Mscislavas vaivads (1758—1770), Traķu kastelāns (1770).
Ap 1750. gadu Daugavas ielejas malā netālu no Teātra kalnā esošajām Krāslavas ordeņa pils drupām uzsāka celt Krāslavas pili, ko 1791. gadā pabeidza viņa jaunākais dēls Augusts Hiacints Plāters.
Miris 1778. gada 31. martā Krāslavā.
Īģes Graudiņu velnala

Teika

Par šo Velnalu tautā saglabājusies šāda teika. Velns izmeklējies sev par mitekli lielāko alu Īģes krastos pie Graudiņu mājām. Velns gribējis ļoti daudz dzert un, lai ūdens nepietrūktu, aizdambējis Īģes upi lejpus alai. Naktī ūdens cēlies un pārplūdinājis alu. Velns izbijies, aizbēdzis un atpakaļ vairs nav atgriezies. Ūdens aizdambējumu ir aizskalojis; tikai plūdos tas aizsniedz alas pamatus.
Grieķijas eiro monētas

Grieķijas eiro monētas ir eiro monētas, kuras izdevusi Grieķija.

2 eiro apgrozības piemiņas monētas

Grieķija 2 eiro piemiņas monētas izdod kopš 2004. gada. Grieķija ir izdevusi 2004.gada Atēnu vasaras olimpiskajām spēlēm veltītu monētu, Maratonas kaujas 2500. gadadienai veltītu monētu (2010), 2011.gada Atēnu īpašajām olimpiskajām spēlēm veltītu monētu, Platona akadēmijas dibināšanas 2400. gadadienai veltītu monētu (2013) un Krētas un Grieķijas apvienošanās 100. gadadienai veltītu monētu (2013). Grieķija ir izdevusi arī trīs Eiropas ekonomiskajai vienotībai veltītas monētas, kuras izdeva visas eirozonas valstis kopā. Turklāt Grieķija ir izdevusi vairākas zelta un sudraba piemiņas monētas, kas nav paredzētas apgrozībai.

Īpašas iezīmes

Uz Grieķijas monētām ir kaltuves zīme un dizainera iniciāļi. Dizainera iniciāļi, kas atrodami uz standarta apgrozības monētām, ir grieķu alfabēta burti ΓΣ, kas apzīmē Georgu Stamatopoulosu. Kaltuves zīme ir stilizēta akanta lapa, kas apzīmē Atēnu naudas kaltuvi. 2002.gada monētas ir kaltas ne tikai Grieķijā, bet vēl trīs valstīs. Uz Spānijā kaltajām 20 centu monētām kaltuves zīme ir burts E. Uz pārējo denomināciju centu monētām, kas kaltas Francijā, ir burts F. Uz 1 un 2 eiro monētām, kas kaltas Somijā, ir burts S. Burti visos trijos gadījumos ir saīsinājums no valsts, kurā monētas kaltas, nosaukuma.
Poprada

Vēsture

Rakstos pirmoreiz minēta 1256. gadā. Tāpat kā visa Slovākija, gadsimtiem bijusi Ungārijas sastāvā, tomēr iedzīvotāju vairums šeit bija vācieši. No 1412. līdz 1770. gadam Poprada bija ieķīlāta Polijas kronim. Vēsturiskā Poprada bija tikai viena no sešām apdzīvotām vietām, kuras 1946. gadā tika apvienota vienotā pilsētā.

Iedzīvotāji

Saskaņā ar 2006. gada 31. decembra datiem, pilsētā dzīvo 55 042 iedzīvotāji. No tiem 94,1% ir slovāki, 2,1% ir čigāni, 1% ir čehi, bet pārējās minoritātes nesasniedz procenta barjeru. 65,9% pilsētas iedzīvotāju ir Romas katoļi, bet 7,3% ir luterāņi.

Sports

Poprada kandidēja uz 2006. gada ziemas olimpisko spēļu rīkošanu, taču tajā nenokļuva līdz pat galīgajam balsojumam, kurā tiesības rīkot Olimpiskās spēles izcīnīja Turīna.
Pilsētā atrodas vairāki hokeja klubi. 2010. gadā izveidotais Popradas "Lev" 2011.—12. sezonu spēlēja Kontinentālājā hokeja līgā, nākamajā sezonā pārceļoties uz Prāgu, bet vietējā Slovākijas Ekstralīgā spēlē 1926. gadā izveidotā HK Popradas vienība. Visas trīs komandas savas spēles aizvada Tatravagonkas hallē.
Valmieras Pārgaujas sākumskola

Valmieras Pārgaujas sākumskola ir viena no Valmieras skolām, kas atrodas Pārgaujas apkaimē.

Vēsture

Skola dibināta 1996. gada 1. jūlijā. 
2000. gadā 4.—6. klases uzsāka mācības jaunā korpusā. 
2003. gadā skolu pārdēvēja par Valmieras Pārgaujas pamatskolu un atklāja sporta un ēdināšanas kompleksu.
2010. gadā skola uzsāka daudzpusējo skolu partnerības projektu Three—H sadarbībā ar Zviedrijas, Itālijas, Islandes, Polijas un Vācijas skolām.
2011. gadā uzsāka brīvdabas pedagoģiskās izglītības parka iekārtošanu ar senču Saules kalendāru, Dabas sajūtu taku, Putnu lūkotavu un spēļu laukumu "Simtjūdžu meža akadēmijas pils". 
2012. gadā ar Meža attīstības fonda atbalstu ierīkoja dendroloģisko dabas taku, tikai atklāts arī logopēdijas kabinets un prāta spēļu klase.
2013. gadā iekārtoja sajūtu mācīšanas zaļo klasi jeb "Jušu klasi", kurā dzīvo Bolis, Tauša, Ozis, Auša, Smeķis un Būtis. 
2014. gadā skola ieguva 10. vietu starptautiskā projektā ENO Treelympicus kā visvairāk koku iestādījusī mācību iestāde.
2014. gadā skola uzvarēja LIZDA konkursā un ieguva titulu "Pedagogam draudzīgākā izglītības iestāde 2014".
Putin huilo!

Putin — huilo (ukraiņu: Путiн — хуйло, krievu: Путин — хуйло) ir pret Krievijas prezidentu Vladimiru Putinu vērsts divvalodīgs ukraiņu un krievu sauklis. Sākotnēji tas radās kā futbola fanu dziesma, ko 2014. gada martā izpildīja Harkovas "Metalist", bet saistībā ar Krievijas militāro intervenci drīz vien ieguva popularitāti visā Ukrainā.
2014. gada septembrī to izpildīja arī Latvijas futbola izlases fani draudzības spēles pret Armēniju laikā.
Kaaba

Kaaba (arābu: الكعبة, al-Kaʿbah, izrunā: [ˈkɑʕbɐ]) ir kubveidīgas formas celtne Saūda Arābijas pilsētā Mekā, kā arī vissvētākā vieta islāmā. Tās augstums ir aptuveni 15 metri, bet pamatnes garums un platums ir no 10 līdz 14 metriem. Katrs Kaabas stūris ir vērsts pret kādu debespusi. Kaabas austrumu stūrī atrodas Mekas Melnais akmens.

Ticējumi

Saskaņā ar Korānu, šis akmens tika iedots Ābramam (Ibrāhīmam). Leģenda vēsta, ka akmens sākotnēji bijis balts, bet laika gaitā, uzsūcot svētceļotāju grēkus, kļuvis melns.
Ikviens musulmanis, kas devies svētceļojumā uz Kaabu, nonācis tur, iet septiņas reizes apkārt celtnei un ik reizi noskūpsta Melno akmeni un pieskaras tam.
Saskaņā ar musulmaņu ticējumiem, Kaaba ir pirmā mošeja pasaulē. Korānā tiek apgalvots, ka Ibrāhīms un viņa dēls Ismaīls lika pamatus Kaabai.
2012. gada Āfrikas Nāciju kauss

2012. gada Āfrikas Nāciju kauss bija 28. Āfrikas Nāciju kausa izcīņa jeb Āfrikas futbola izlašu čempionāts. Turnīru rīkoja Āfrikas Futbola konfederācija (CAF), un tas notika Ekvatoriālajā Gvinejā un Gabonā no 2012. gada 21. janvāra līdz 12. februārim. Turnīru negaidīti uzvarēja Zambija, finālā dramatiski uzvarot Kotdivuāru pēc spēles sitienu sērijā. Zambijas komanda savu uzvaru veltīja 1993. gadā  notikušajā aviokatastrofā bojā gājušajiem savas dzimtenes futbolistiem.

Kvalifikācija

46 valstis piedalījās turnīrā, no tām Ekvatoriālā Gvineja un Gabona automātiski kvalificējās finālsacensībām kā rīkotājvalstis, savukārt atlikušās 44 tika sadalītas 11 grupās pa četrām komandām katrā. Pēcāk Togo tika atcelta diskvalifikācija un tā tika pievienota K grupai. Finālsacensībām kvalificējās katras grupas uzvarētāja un K grupas (grupas ar 5 komandām) 2. vietas ieguvēja, kā arī 2 labākās otro vietu ieguvējas.
Verdava

Vēsture

VDR laikos pilsētā atradās kravas automāšinu rūpnīca IFA, kas mūsdienās ir bankrotējusi.
Inija Trinkūniene

Dzīvesgājums

1969. gadā beigusi Ķelmes vidusskolu, bet 1974. gadā — Viļņas Universitātes Filozofijas fakultāti, iegūstot maģistra grādu psiholoģijā. No 1974. gada kā socioloģe strādāja Lietuvas Kultūras pētījumu institūtā. 1990. gadā ar savu vīru Jonu Trinkūnu izveidoja lietuviešu folkloras kopu Kūlgrinda. 2015. gadā pēc vīra nāves pārņēma no viņa senās baltu ticības kopas „Romuva” garīgās vadītājas — krīves — amatu.
Savā zinātniskajā karjerā nodarbojusies ar etniskās kultūras izplatības un izpausmju pētīšanu. Izdevusi vairāk nekā 60 zinātniskos rakstus un piedalījusies konferencēs Lietuvā un ārpus tā. No 2004. līdz 2013. gadam Trinkūniene bija arī Lietuvas Republikas Seima Etniskās kultūras padomes speciāliste.
Grauzēji

Izskats un īpašības

Lielākā daļa grauzēju ir maza auguma dzīvnieki; sīkā Āfrikas pigmejpele (Mus minutoides) var būt tikai 3 cm gara un svērt 2,5 g, toties kapibara (Hydrochoerus hydrochaeris) var svērt 65 kg un tās ķermenis var sasniegt 130 cm. Vislielākais zināmais grauzējs ir izmirušais Josephoartigasia monesi, kas svēra apmēram 1000—1500 kg.
Grauzējiem ir asi priekšzobi, ar kuriem var sagrauzt koku, cietu sēklu, riekstu čaumalas un sakost ienaidniekus. Grauzējiem nav ilkņu un starp priekšzobiem un dzerokļiem veidojas brīva telpa.

Barība

Lielākā daļa grauzēju ēd sēklas vai augus, lai gan dažiem diēta ir bagātināta ar kukaiņiem un sīkiem mugurkaulniekiem. Dažas sugas ir kļuvušas par kaitīgajiem dzīvniekiem, izēdot cilvēku barības un graudu krājumus, kā arī izplatot dažādas slimības.
Columbus (SKS)

Columbus ir Starptautiskās kosmiskās stacijas (SKS) zinātniskais modulis, kas ir lielākais Eiropas kosmiskās aģentūras devums stacijai. To 2008. gada februārī nogādā orbītā ar kosmoplānu Atlantis misijā STS-122. Columbus izgatavots Itālijā, apgādāts un sagatavots Vācijā

Uzbūve

Columbus ir cilindra formas, 6,871 m garumā un 4,487 m diametrā. Starta masa ir 12 800 kg (no kuriem 2500 kg zinātniskā aparatūra). Pilnībā iekārtots SKS, tā masa būs 19 300 kg (no kuriem 10 500 kg zinātniskā aparatūra).
Butirāti

Butirāti, saukti arī par butanoātiem, ir sviestskābes atvasinājumi — sāļi vai esteri. Butirāta jona ķīmiskā formula ir C₄H₇O₂⁻. Līdzīgi kā sviestskābei, butirātiem piemīt asa, specifiska smarža.
Bioķīmijā par butirātu sauc sviestskābes saistīto bāzi.

Loma cilvēka organismā

Butirāts ir būtisks metabolīts zarnu traktā. Tas piedalās gan cilvēka zarnu epitēlija, gan zarnās mītošo mikroorganismu vielmaiņā.

Uzņemšana

Butirāts var tikt tieši uzņemts ar pārtiku, kuras sastāvā ir sviestskābe vai tās sāļi, piemēram, raudzētiem piena produktiem. Butirātu zarnu lūmenā sintezē arī baktērijas no nesagremotajiem ogļhidrātiem, kā arī daļēji no eksogēnām un endogēnām olbaltumvielām. Svarīgākais butirāta avots ir šķiedrvielas, kuras tiek fermentētas resno zarnu lūmenā.

Bioaktīvās īpašības

Butirāts ir svarīgs substrāts oksidatīvajam metabolismam cilvēka resnās zarnas epitēlijā, īpaši distālajā daļā. Situācijās, kad ir nepietiekams enerģijas daudzums substrāta trūkuma dēļ, butirāts sekmē zarnas epitēlija proliferāciju. Hiperproliferācijas gadījumā butirāta darbība ir pretēja — proliferācija tiek nomākta. Tā ir svarīga īpašība resnās zarnas audzēju gadījumā. Tiek pētīta arī butirāta izmantošana zarnu iekaisuma slimību gadījumos, jo tam piemīt pretiekaisuma iedarbība. Butirāts aktīvi ir iesaistīts ūdens un elektrolītu absorbcijā resnajā zarnā, līdz ar to regulējot izkārnījumu konsistenci un zarnas motoriku.

Dzīvnieku barības piedeva

Butirāti tiek izmantoti arī kā piedeva dzīvnieku barībai, lai veicinātu to augšanu un samazinātu saslimstību risku.